钦定古今图书集成/明伦汇编/官常典/第604卷 > 程学博
## 钦定古今图书集成/明伦汇编/官常典/第604卷 > 程学博

按《德安府志》：“学博，字近约，号二蒲。嘉靖己未进士，授
工部虞衡司主事，督修殿工告成，赐白金文绮。自员
外郎擢知重庆府，五日未得旨。江陵相忽以单刺延
入内阁，与语片晌，揖之退，谓人曰：‘重庆得人矣’。即日
命下治重庆清严刚直，禁馈送，革羡馀。于郡治前造
房数十楹，设井灶以居，解犯狱不淹时，庭无积案。白”
莲贼蔡百贯者，邪术惑众，博画策拒之，不数旬，尽歼
其党。守重庆五年，闻父讣，即徒跣出国门。服阕，补兖
州，擢淮扬兵备。扬称“膻地”，学博泊如也。旋被论谪调
贵州参议。时东川、乌蒙、乌撒、芒部缘壁水西为患，学
博谕以利害，皆心栗散去。又亲提兵荡扫茅一部。迁
云南兵备。下苴、白、改诸寨作乱，学博捐俸数百金，遣
间入贼营，使内应而出，与影响夹攻之，三日擒贼首
八人，降二百馀人。擢行太仆卿，致仕归，屡荐不起。著
有《重庆槁问学录》。年七十，卒。